/* COM/2010/0504 final */ SPRÁVA KOMISIE EURÓPSKEMU PARLAMENTU A RADE Správa o financovaní Nadácie pre medzinárodné štandardy finančného výkazníctva





[pic] | EURÓPSKA KOMISIA | Brusel, 27.9.2010 KOM(2010) 504 v konečnom znení SPRÁVA KOMISIE EURÓPSKEMU PARLAMENTU A RADE Správa o financovaní Nadácie pre medzinárodné štandardy finančného výkazníctva [1] SPRÁVA KOMISIE EURÓPSKEMU PARLAMENTU A RADE Správa o financovaní Nadácie pre medzinárodné štandardy finančného výkazníctva (IFRS) ÚVOD Európska únia v roku 2009 preskúmala mechanizmy financovania Nadácie IFRS a rozhodla, že podporí prechod na stabilné a transparentné mechanizmy financovania, ktoré by neboli založené na báze dobrovoľných príspevkov, so širokým geografickým základom. V nadväznosti na tento cieľ schválila právny základ (rozhodnutie[2]), ktoré má umožniť Európskej komisii poskytovať finančný príspevok do rozpočtu Nadácie IFRS[3] za predpokladu, že sa bude dosahovať uspokojivý pokrok pri zlepšovaní správy a riadenia Nadácie IFRS. Túto správu o reformách správy a riadenia Nadácie IFRS Komisia predkladá Európskemu parlamentu a Rade podľa článku 9 ods. 3 uvedeného rozhodnutia. Komisia v tejto správe skúma najnovší vývoj týkajúci sa správy a riadenia bez toho, aby ňou bola dotknutá debata o potrebe ďalších, komplexnejších reforiem správy a riadenia Nadácie IFRS, ktorá je v súčasnosti predmetom skúmania zo strany monitorovacej rady Nadácie IFRS (pozri bod 4 nižšie)[4]. Kým táto rada nesformuluje svoje odporúčania a kým sa tieto odporúčania nevykonajú, je nevyhnutné, aby Rada pre medzinárodné účtovné štandardy (IASB) i naďalej mala dostatočné zdroje na uskutočňovanie niekoľkých naliehavých projektov, najmä tých, ktoré súvisia s finančnou krízou a s kľúčovými prioritami pre EÚ, ako napr. poistné účtovníctvo. REFERENčNÉ HODNOTY USTANOVENÉ V ROZHODNUTÍ č. 716/2009/ES V článku 9 odseku 3 rozhodnutia 716/2009/ES sa uvádza, že „správa [o Nadácii IFRS] sa bude zameriavať na štruktúru a procesy riadenia vrátane zloženia a právomocí monitorovacej rady, najmä na schopnosť tohto orgánu transparentne a efektívne plniť svoje poslanie vo verejnom záujme. V správe sa vytyčuje aj pokrok s ohľadom na podrobné plány na uplatňovanie IFRS v tretích krajinách pre ich domácich eminentov.“ Posledného aspektu sa týka oddiel 5 tejto správy. Odôvodnenie 19 rozhodnutia sa odvoláva na očakávania ustanovené v uznesení Európskeho parlamentu z 24. apríla 2008 o medzinárodných štandardoch finančného výkazníctva (IFRS) a riadení Rady pre medzinárodné účtovné štandardy (IASB) a v záveroch Rady z 8. júla 2008, najmä čo sa týka vytvorenia monitorovacej rady s príslušnými právomocami a v primeranom zložení, väčšej transparentnosti a legitímnosti v procesoch IASCF, v rámci ktorých sa vytvárajú normy a programy, zvyšovania účinnosti poradnej rady pre normy a formalizácie úlohy hodnotení vplyvov ako súčasti riadnej činnosti IASB. POKROK DOSIAHNUTÝ NADÁCIOU IFRS PRI PLNENÍ REFERENčNÝCH HODNÔT Nedávne zmeny v stanovách Nadácie IFRS Správna rada dokončila 15. januára 2009 prvú časť svojho preskúmania stanov Nadácie IFRS uskutočňovaného každých päť rokov. V tejto časti preskúmania sa mala riešiť verejná zodpovednosť, a to vytvorením prepojenia na monitorovaciu radu verejných orgánov (pozri bod 3.2 nižšie). Zároveň sa ním rozšíril počet členov IASB zo 14 na 16 (má sa implementovať najneskôr do júla 2012) s cieľom zaistiť široké geografické zastúpenie v rade. Správna rada v januári 2010 dokončila druhú časť svojho preskúmania stanov Nadácie IFRS uskutočňovaného každých päť rokov. Zamerané bolo na zvýšenie transparentnosti a zodpovednosti Nadácie IFRS a IASB a rozšírenie angažovanosti a dosahu zainteresovaných strán pri súčasnom zlepšovaní správy a riadenia. Kľúčovými zmenami boli tieto: - Od IASB sa v budúcnosti bude vyžadovať, aby o svojom pracovnom programe uskutočňovala verejnú konzultáciu (každé 3 roky), pričom prvá konzultácia sa začne najneskôr v polovici roka 2011. Cieľom je zvýšiť v IASB transparentnosť procesu stanovovania programov, ktorý je jedným z najdôležitejších prvkov pri zaisťovaní zodpovednosti rady a vo všeobecnosti aj Nadácie IFRS; - Funkčné obdobie členov IASB sa skráti (5 rokov, ktoré možno predĺžiť maximálne o 3 roky) s výnimkou predsedu, ktorý bude mať naďalej možnosť byť zvolený na druhé plné 5-ročné obdobie. Cieľom je podporiť väčšiu mieru striedania členov IASB, čím sa zaistí pravidelný príliv „nového myslenia“ do procesu vypracúvania štandardov; - Bude existovať možnosť skrátiť náležitý proces pod minimálnu hranicu 30 dní, s ktorými sa počíta v príručke IASB. Zaistí sa tým väčšia flexibilita pre naliehavé prípady, ako napr. v situácii, ktorá prepukla v októbri 2008 na vrchole finančnej krízy, a na základe ktorej bolo nevyhnutné zaviesť nové pravidlá reklasifikácie finančných nástrojov; - Ciele Nadácie IFRS sa menia a dopĺňajú tak, aby sa jasne zdôrazňovalo, že celkovým cieľom je celosvetové prijatie IFRS a že zbližovanie je iba prostriedkom na uľahčenie dosahovania tohto cieľa. Táto zmena sa už odzrkadľuje v predbežných diskusiách o budúcom pracovnom programe IASB (po roku 2011) – napríklad v poradnej rade IFRS (predtým Poradná rada pre normy alebo SAC). Zloženie a právomoci monitorovacej rady Monitorovacia rada sa skladá z jedného zástupcu Výboru pre nové trhy Medzinárodnej organizácie komisií pre cenné papiere (IOSCO), jedného zástupcu Technického výboru IOSCO, komisára Japonskej agentúry pre finančné služby (JFSA), európskeho komisára pre vnútorný trh a služby a predsedu Komisie pre cenné papiere a burzu USA (SEC). Bazilejský výbor pre bankový dohľad sa na monitorovacej rade zúčastňuje ako pozorovateľ. Vzťah a zodpovednosti zúčastnených organizácii sú opísané v memorande o porozumení (MoU), ktoré vypracovali členovia monitorovacej rady a správnej rady. Základné úlohy monitorovacej rady sú: Zúčastňovať sa na procese nominácie členov správnej rady a schvaľovať nominantov do správnej rady; Skúmať adekvátnosť a primeranosť mechanizmov financovania IASB prijatých správnou radou; Skúmať dohľad správnej rady nad procesom stanovovania štandardov IASB, najmä s ohľadom na jej náležité procesné mechanizmy; Spolupracovať so správnou radou, pokiaľ ide o regulačný, právny a politický vývoj, ktorý sa týka dohľadu Nadácie IFRS nad IASB a Postupovať záležitosti širokého verejného záujmu súvisiace s finančným výkazníctvom na posúdenie IASB. Monitorovacia rada stále pracuje na svojich postupoch a pracovných mechanizmoch, aby v praxi naplnila svoju misiu verejného záujmu. Komisia sa domnieva, že monitorovacia rada je užitočným krokom smerom k väčšej zodpovednosti a transparentnosti práce Nadácie IFRS. Napriek tomu sa Komisia domnieva, že je vhodné komplexné preskúmanie rámca správy a riadenia Nadácie IFRS vrátane úlohy monitorovacej rady, najmä s cieľom posúdiť potrebu posilnenia jej zodpovednosti voči verejným orgánom (pozri bod 4). Iné záväzky prijaté správnou radou V tom istom čase, ako správna rada Nadácie IFRS schválila najnovšie zmeny v stanovách v januári 2010, zároveň schválila ďalšie preskúmanie troch dôležitých aspektov správy a riadenia nadácie. Správna rada schválila najmä: - okamžité uskutočnenie úplného strategického preskúmania fungovania Nadácie po júni 2011, t. j. po zavŕšení programu zbližovania medzi IASB a americkou Radou pre účtovné štandardy (FASB), vrátane financovania organizácie. Toto preskúmanie bude zahŕňať verejnú konzultáciu so zainteresovanými stranami a monitorovacou radou; - uskutočnenie – a dokončenie do konca roku 2010 – úplného preskúmania účinnosti poradnej rady IFRS s cieľom posúdiť nedávno zavedené reformy a stanoviť, či sú nevyhnutné ďalšie reformy. Toto preskúmanie sa bude zaoberať aj veľkosťou, štruktúrou a prevádzkou poradnej rady IFRS; - preskúmanie rámca dohľadu správnej rady IASB a jej plnenia funkcií dohľadu nad IASB. Európska komisia víta začatie týchto preskúmaní. Konzultácie sa už začali na niekoľkých fórach. Správna rada uskutočnila prvú diskusiu o strategickom preskúmaní s monitorovacou radou počas zasadnutia monitorovacej rady v apríli 2010. Poradná rada IFRS zároveň uskutočnila prvú diskusiu s poradnou radou o preskúmaní jej účinnosti. Európska komisia bude pozorne monitorovať pokrok v týchto preskúmaniach prostredníctvom svojej účasti na príslušných fórach. BUDÚCE REFORMY SPRÁVY A RIADENIA Bez ohľadu na vyššie spomínané pozitívne kroky smerom k zlepšovaniu transparentnosti a zodpovednosti IASB sa Európska komisia domnieva, že je nevyhnutné komplexné preskúmanie rámca správy a riadenia Nadácie IFRS. Napríklad nedávne udalosti súvisiace s reprioritizáciou programu zbližovania medzi IASB a FASB a s nomináciami na vysokej úrovni v rámci Nadácie IFRS ilustrujú dôležitosť ďalšieho zlepšovania transparentnosti a zodpovednosti jej rozhodovacieho procesu. Tieto obavy majú aj iní členovia monitorovacej rady, ktorá preto ustanovila pracovnú skupinu pre správu a riadenie, ktorá má vykonať takéto komplexné preskúmanie. Táto pracovná skupina pre správu a riadenie dostala mandát na to, aby preskúmala všetky relevantné aspekty správy a riadenia Nadácie IFRS vrátane jej inštitucionálnej štruktúry, ako aj prepojenia medzi účtovnými štandardmi a rôznymi cieľmi verejnej politiky vrátane trhovej transparentnosti a finančnej stability. Európska komisia sa domnieva, že pracovná skupina pre správu a riadenie by mala mať za cieľ predložiť svoje závery a odporúčania do konca roku 2010 a že odporúčania by sa mali vykonať čo najskôr po tomto termíne. PLÁNY UPLATňOVANIA IFRS VNÚTROšTÁTNYMI EMITENTMI TRETÍCH KRAJÍN Komisia prijala 4. júna 2010 správu pre Európsky parlament o zbližovaní medzi IFRS a všeobecne uznávanými účtovnými zásadami (GAAP) tretích krajín. Ako sa uvádza v tejto správe, mnohé krajiny naďalej uskutočňovali pokrok smerom k úplnej konvergencii svojich štandardov s IFRS a smerom k eventuálnemu prijatiu IFRS pre svojich vnútroštátnych emitentov. Výbor európskych regulačných orgánov pre cenné papiere (CESR) poskytol Komisii poradenstvo a uviedol, že Čína, Kanada, India a Južná Kórea naďalej dosahujú pokrok pri realizácii svojich konvergenčných programov alebo programov prijatia IFRS. Spojené štáty americké uskutočnili verejnú konzultáciu o prijatí IFRS a dňa 24. februára 2010 vydala americká SEC politické vyhlásenie, v ktorom sa potvrdzuje, že SEC hodlá prijať rozhodnutie o IFRS v priebehu roka 2011. Americká Komisia pre cenné papiere a burzu (SEC) okrem toho potvrdila potrebu zaistiť adekvátne financovanie Nadácie IFRS z USA počas nedávnych zasadnutí monitorovacej rady. Japonsko takisto pokračovalo v prácach na konvergencii medzi GAAP a IFRS a nedávno oznámilo svoj zámer približne v roku 2012 prijať rozhodnutie o tom, či do roku 2015 alebo 2016 prijme IFRS. Niektoré japonské spoločnosti medzitým už uplatňujú IFRS na dobrovoľnom základe. Svoj zámer prijať IFRS oznámili nedávno aj iné veľké hospodárstva, napr. Argentína, Brazília, Mexiko a Taiwan. V Rusku však neexistujú náznaky, že by dochádzalo k výraznému pokroku, pokiaľ ide o povinné používanie IFRS. V nadchádzajúcich rokoch bude Komisia za technickej pomoci CESR naďalej monitorovať situáciu a posudzovať priebežné úsilie tretích krajín v oblasti konvergencie s IFRS, resp. zámerov prijať IFRS. Komisia bude aj naďalej podporovať úsilie tých krajín, ktoré sa zaviazali zblížiť svoje účtovné štandardy s IFRS, a takisto tých krajín, ktoré sa zaviazali prijať IFRS. ZÁVERY Komisia konštatuje, že Nadácia IFRS dosiahla pokrok v niekoľkých kľúčových referenčných hodnotách uvedených v rozhodnutí č. 716/2009/ES. Monitorovacia rada zároveň spustila komplexné preskúmanie správy a riadenia Nadácie IFRS. V rámci všetkých budúcich komplexných reforiem Nadácie IFRS sa jej mechanizmami financovania bude musieť zaistiť transparentná a stabilná platforma financovania, ktorá nebude založená na báze dobrovoľných príspevkov, so širokým geografickým základom (pozri článok 9.4 rozhodnutia). V tejto súvislosti je obzvlášť dôležité, aby všetky hlavné jurisdikcie prispievali k rozpočtu Nadácie IFRS proporcionálne k svojej vlastnej váhe na globálnych kapitálových trhoch. Zatiaľ čo pokračujú diskusie o komplexnejšej reforme modelu správy a riadenia Nadácie IFRS, IASB by mala byť vhodným spôsobom financovaná, aby sa zaistilo, že dokáže dodávať naliehavo požadované štandardy vrátane tých, ktoré súvisia s finančnou krízou, ako napr. reforma účtovných požiadaviek týkajúcich sa finančných nástrojov. Komisia sa preto domnieva, že kým monitorovacia rada uskutoční komplexné preskúmanie modelu správy a riadenia IASB, mali by sa podporovať krátkodobé potreby jej financovania v súlade s rozhodnutím č. 716/2009/ES. Na základe predchádzajúcej analýzy Komisia odporúča, aby EÚ poskytovala Nadácii IFRS od roku 2011 finančné prostriedky, ktoré sa spomínajú v rozhodnutí č. 716/2009/ES. Komisia však zdôrazňuje, že by sa urgentne malo uskutočniť komplexné preskúmanie modelu správy a riadenia IASB. Odporúčania vyplývajúce z tohto posúdenia budú musieť byť k dispozícii do roku 2011 a budú musieť byť vykonané čo najskôr po tomto termíne. PRÍLOHA 1. Opis internej štruktúry správy a riadenia Nadácie IFRS [pic] 2. Glosár kľúčových skratiek uvádzaných v tejto správe Rada pre účtovné štandardy (Financial Accounting Standards Board, FASB) FASB je organizácia pôsobiaca v súkromnom sektore v USA, ktorá ustanovuje štandardy finančného účtovníctva a výkazníctva pre obchodné podniky podľa amerických všeobecne uznávaných účtovných zásad (US GAAP). Všeobecne uznávané účtovné zásady USA (US Generally Accepted Accounting Principles, US GAAP) Účtovné požiadavky pre obchodné podniky v USA, ktoré ustanovuje Rada pre účtovné štandardy (FASB), predchodcovské organizácie a iné subjekty. Medzinárodný účtovný štandard (International Accounting Standard, IAS) Štandard prijatý predchodcom Rady pre medzinárodné účtovné štandardy (IASB) – Výborom pre medzinárodné účtovné štandardy (IASC). Keď rada IASB nahradila výbor IASC v roku 2001, prijala všetky vtedy platné IAS. Rada pre medzinárodné účtovné štandardy (International Accounting Standards Board, IASB) IASB je nezávislá, zo súkromných zdrojov financovaná organizácia stanovujúca účtovné štandardy. Nadácia výboru pre medzinárodné účtovné štandardy (International Accounting Standards Committee Foundation, IASCF) Bývalý názov materského subjektu Rady pre medzinárodné účtovné štandardy (IASB), v súčasnosti známeho ako Nadácia IFRS. Medzinárodný štandard finančného výkazníctva (International Financial Reporting Standard, IFRS) Štandard a interpretácia, ktoré prijala Rada pre medzinárodné účtovné štandardy (IASB). Nadácia IFRS (IFRS Foundation) Názov materského subjektu Rady pre medzinárodné účtovné štandardy (IASB). Poradná rada pre normy (Standards Advisory Council) Fórum Rady pre medzinárodné účtovné štandardy (IASB) na konzultácie so zainteresovanými organizáciami, v súčasnosti nazývané Poradná rada IFRS (IFRS Advisory Council). Poradná rada sa schádza trikrát do roka a členovia poradnej rady poskytujú IASB informácie o svojom programe, pracovnom programe a konkrétnych projektoch. [1] V nadväznosti na revíziu svojich stanov si Nadácia výboru pre medzinárodné účtovné štandardy (IASC) 1. marca 2010 zmenila názov na Nadáciu pre medzinárodné štandardy finančného výkazníctva (IFRS), pričom zmena nadobudne účinnosť v júli 2010. V tejto správe sa používa nový názov (Nadácia IFRS), aj keď v rozhodnutí č. 716/2009/ES sa uvádza starý názov (IASCF). Nadácia IFRS je materským orgánom Rady pre medzinárodné účtovné štandardy (IASB), ktorej štandardy sú zahrnuté do práva EÚ podľa nariadenia (ES) č. 1606/2002 z 19. júla 2002 o uplatňovaní medzinárodných účtovných noriem (Ú. v. ES L 243, 11.9.2002, s. 1.) [2] Rozhodnutie Európskeho parlamentu a Rady č. 716/2009/ES zo 16. septembra 2009, ktorým sa ustanovuje program Spoločenstva určený na podporu osobitných činností v oblasti finančných služieb, finančného výkazníctva a auditu (Ú. v. EÚ L 253, 25.9.2009, s. 8 – 16). [3] Finančný príspevok v rozhodnutí vychádza z čísiel dostupných v čase, keď sa pripravoval návrh Komisie, a nepredpokladajú sa v ňom budúce rozpočtové zmeny. [4] Pozri oznámenie o vytvorení pracovnej skupiny monitorovacou radou na adrese http://www.iosco.org/monitoring_board/.